Document ID: 32012D0630

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 5ης Οκτωβρίου 2012 για την αναγνώριση του νομοθετικού και εποπτικού πλαισίου του Καναδά ως ισοδύναμου προς τις διατάξεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας (Κείμενο που παρουσιάζει ενδιαφέρον για τον ΕΟΧ) (2012/630/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής της ικανότητας (1), και ιδίως το άρθρο 5 παράγραφος 6, Εκτιμώντας τα ακόλουθα: (1) Στις 12 Ιουνίου 2009 η Επιτροπή ανέθεσε στην Ευρωπαϊκή Επιτροπή Ρυθμιστικών Αρχών των Αγορών Κινητών Αξιών (ΕΕΡΑΑΚΑ), τα καθήκοντα της οποίας έχουν αναληφθεί από την Ευρωπαϊκή Αρχή Κινητών Αξιών και Αγορών που συστάθηκε την 1η Ιανουαρίου 2011, σύμφωνα με τις διατάξεις του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών) (ΕΑΚΑΑ) (2) (ESMA), την εντολή να παρέχει τεχνικές συμβουλές όσον αφορά την τεχνική αξιολόγηση του νομοθετικού και εποπτικού πλαισίου του Καναδά για τους οργανισμούς αξιολόγησης της πιστοληπτικής ικανότητας. (2) Στη γνώμη που διατύπωσε στις 18 Απριλίου 2012 η ΕΑΚΑΑ επισημαίνεται ότι το νομοθετικό και εποπτικό πλαίσιο του Καναδά για τους οργανισμούς αξιολόγησης της πιστοληπτικής ικανότητας μπορεί να θεωρηθεί ισοδύναμο με το ρυθμιστικό καθεστώς της ΕΕ για τους οργανισμούς αξιολόγησης της πιστοληπτικής ικανότητας. (3) Σύμφωνα με το άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πρέπει να εξεταστεί εάν πληρούνται τρεις προϋποθέσεις, ώστε το νομοθετικό και εποπτικό πλαίσιο τρίτης χώρας να θεωρηθεί ισοδύναμο με τον κανονισμό (ΕΚ) αριθ. 1060/2009. (4) Σύμφωνα με την πρώτη προϋπόθεση οι οργανισμοί αξιολόγησης της πιστοληπτικής ικανότητας στην τρίτη χώρα υπόκεινται σε έγκριση ή καταχώριση και υπόκεινται επίσης σε συνεχή αποτελεσματική εποπτεία και επιβολή του νόμου. Ο Καναδάς διαθέτει καθολικό και νομικά δεσμευτικό πλαίσιο για τους οργανισμούς αξιολόγησης της πιστοληπτικής ικανότητας και τη χρήση των αξιολογήσεων της πιστοληπτικής ικανότητας. Πρόκειται για το Εθνικό Μέσο 25-101 για τους Καθοριζόμενους Οργανισμούς Αξιολόγησης της Πιστοληπτικής Ικανότητας (ΚΟΑΠΙ) (DRO) που θεσπίσθηκε στις 27 Ιανουαρίου 2012 και άρχισε να ισχύει από τις 20 Απριλίου 2012. Το πλαίσιο αυτό απαιτεί από τους οργανισμούς αξιολόγησης της πιστοληπτικής ικανότητας να καταχωρίζονται στα μητρώα των αρχών διαχείρισης κινητών αξιών του Καναδά (CSA) και προβλέπει τη συνεχή εποπτεία των οργανισμών αξιολόγησης της πιστοληπτικής ικανότητας από τις CSA. Για τη διεκπεραίωση των καθηκόντων εποπτείας, οι CSA έχουν στη διάθεσή τους ευρύ φάσμα εξουσιών. Οι CSA έχουν την εξουσία να απαιτήσουν την παροχή πρόσβασης σε βιβλία, μητρώα και έγγραφα που τηρούνται από τους οργανισμούς αξιολόγησης της πιστοληπτικής ικανότητας και να ζητήσουν να τους χορηγηθεί κάθε άλλη χρήσιμη πληροφορία, συμπεριλαμβανομένων των τηλεφωνικών συνδιαλέξεων και της διαβίβασης δεδομένων. Οι CSA έχουν επίσης την εξουσία να διενεργούν επιτόπιες επιθεωρήσεις, αλλά και να διερευνούν και να εξετάζουν βιβλία και αρχεία. Επιπλέον, οι CSA μπορούν να ασκήσουν αγωγή κατά ενός οργανισμού αξιολόγησης της πιστοληπτικής ικανότητας σε περίπτωση παράβασης του Εθνικού Μέσου 25-101, χρησιμοποιώντας οποιαδήποτε από τις εξουσίες που διαθέτουν σε περίπτωση παράβασης της νομοθεσίας περί κινητών αξιών. Μεταξύ των άλλων εξουσιών που διαθέτουν, οι CSA έχουν τη δυνατότητα να εκδώσουν εντολή ανάκλησης της προβλεπόμενης άδειας ΚΟΑΠΙ, να επιβάλουν πρόστιμο ύψους 1 000 000 δολαρίων Καναδά (CAD) για κάθε παράλειψη συμμόρφωσης με τις νομικές υποχρεώσεις και να απαιτήσουν από τους ΚΟΑΠΙ να προβούν σε πράξεις συμμόρφωσης για οποιεσδήποτε παραλείψεις του παρελθόντος. Όλοι οι οργανισμοί αξιολόγησης της πιστοληπτικής ικανότητας (ΟΑΠΙ) που έχουν την έδρα τους στον Καναδά καταχωρίσθηκαν ως ΚΟΑΠΙ από τις CSA στις 30 Απριλίου 2012 και έχουν έκτοτε τεθεί υπό τη διαρκή εποπτεία των CSA. Η Επιτροπή Κινητών Αξιών του Οντάριο (Ontario Securities Commission), που ασκεί το ρόλο του ηγετικού επόπτη στο εσωτερικό των CSA, προτίθεται να διενεργεί επιτόπιες επιθεωρήσεις τουλάχιστον ανά διετία. Στη συμφωνία συνεργασίας που έχει συναφθεί μεταξύ της ΕΑΚΑΑ και των CSA προβλέπεται η ανταλλαγή πληροφοριών για τα μέτρα επιβολής και εποπτείας που λαμβάνονται κατά των οργανισμών αξιολόγησης της πιστοληπτικής ικανότητας οι οποίοι δραστηριοποιούνται σε διασυνοριακή βάση. (5) Σύμφωνα με τη δεύτερη προϋπόθεση, οι οργανισμοί αξιολόγησης της πιστοληπτικής ικανότητας στην τρίτη χώρα υπόκεινται σε νομικά δεσμευτικούς κανόνες οι οποίοι είναι ισοδύναμοι με τους κανόνες που προβλέπονται στα άρθρα 6 έως 12 και στο παράρτημα I του κανονισμού (ΕΚ) αριθ. 1060/2009. Το νομοθετικό και εποπτικό πλαίσιο του Καναδά πληροί τους όρους του κανονισμού (ΕΚ) αριθ. 1060/2009 όσον αφορά τη διαχείριση των περιπτώσεων σύγκρουσης συμφερόντων, τις οργανωτικές διεργασίες και τις διαδικασίες που πρέπει να δρομολογήσει ένας οργανισμός αξιολόγησης της πιστοληπτικής ικανότητας, την ποιότητα των αξιολογήσεων και των μεθόδων αξιολόγησης, την κοινοποίηση των αξιολογήσεων της πιστοληπτικής ικανότητας και τη γενική και τακτική κοινοποίηση των πράξεων αξιολόγησης της πιστοληπτικής ικανότητας. Κατά συνέπεια, το πλαίσιο του Καναδά προβλέπει την παροχή ισοδύναμης προστασίας σε θέματα αμεροληψίας, διαφάνειας, χρηστής διακυβέρνησης των οργανισμών αξιολόγησης της πιστοληπτικής ικανότητας και αξιοπιστίας των πράξεων αξιολόγησης της πιστοληπτικής ικανότητας. (6) Σύμφωνα με την τρίτη προϋπόθεση το κανονιστικό καθεστώς στην τρίτη χώρα εμποδίζει την επέμβαση των εποπτικών ή άλλων δημόσιων αρχών της τρίτης χώρας στο περιεχόμενο και στις μεθόδους των αξιολογήσεων της πιστοληπτικής ικανότητας. Εν προκειμένω, το τμήμα Β του προσαρτήματος Α του Εθνικού Μέσου 25-101 απαιτεί από τους οργανισμούς αξιολόγησης της πιστοληπτικής ικανότητας να συγκροτήσουν επιτροπή που θα είναι επιφορτισμένη με την εφαρμογή άτεγκτης και νομότυπης διαδικασίας για την έκδοση και επανεξέταση των μεθόδων, των μοντέλων και των βασικών παραδοχών αξιολόγησης που χρησιμοποιούν. Ούτε οι CSA αλλά ούτε και οποιαδήποτε άλλη δημόσια αρχή δεν έχει την εξουσία να παρεμβαίνει στην εν λόγω διαδικασία ή στο περιεχόμενο των αξιολογήσεων της πιστοληπτικής ικανότητας ή των μεθόδων αξιολόγησης της πιστοληπτικής ικανότητας. (7) Λαμβανομένων υπόψη των προαναφερομένων, μπορεί να θεωρηθεί ότι οι προϋποθέσεις που καθορίζονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πληρούνται από το νομοθετικό και εποπτικό πλαίσιο του Καναδά που διέπει τους οργανισμούς αξιολόγησης της πιστοληπτικής ικανότητας. Συνεπώς, το νομοθετικό και εποπτικό πλαίσιο του Καναδά για τους οργανισμούς αξιολόγησης της πιστοληπτικής ικανότητας πρέπει να θεωρείται ισοδύναμο με το νομοθετικό και εποπτικό πλαίσιο που θεσπίζει ο κανονισμός (ΕΚ) αριθ. 1060/2009. Σε συνεργασία με την ΕΑΚΑΑ η Επιτροπή θα συνεχίσει να παρακολουθεί την εξέλιξη του νομοθετικού και εποπτικού πλαισίου του Καναδά για τους οργανισμούς αξιολόγησης της πιστοληπτικής ικανότητας και την εκπλήρωση των όρων βάσει των οποίων εκδόθηκε η εν λόγω απόφαση. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Όσον αφορά το άρθρο 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο του Καναδά για τους οργανισμούς αξιολόγησης της πιστοληπτικής ικανότητας θεωρείται ισοδύναμο προς τις διατάξεις του κανονισμού (ΕΚ) αριθ. 1060/2009. Άρθρο 2 Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης. Βρυξέλλες, 5 Οκτωβρίου 2012.

Classification Labels:
1
15
1076
588

Label Descriptions:
{"1": "ΔΗΜΟΣΙΑ ΔΙΟΙΚΗΣΗ", "15": "ΕΚΤΕΛΕΣΤΙΚΗ ΕΞΟΥΣΙΑ ΚΑΙ ΔΗΜΟΣΙΑ ΔΙΟΙΚΗΣΗ", "1076": "Χρηματοπιστωτικοί οργανισμοί", "588": "ΔΗΜΟΣΙΟΝΟΜΙΚΑ"}

EuroVoc IDs (Original): 77
2119
929
2106
1452
1164
1615
2200
7207
6205

EuroVoc IDs (Expanded): 77
2119
929
2106
1452
1164
1615
2200
7207
6205

Dataset Source: meu

Split: test